DA Den Europæiske Unions Tidende L 280/2

KOMMISSIONENS FORORDNING (EU) 2015/1910

af 21. oktober 2015

om ændring af bilag III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for guazatin i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), artikel 18, stk. 1, litra b), og artikel 49, stk. 2, og

ud fra følgende betragtninger:

(1) Der er i del A i bilag III til forordning (EF) nr. 396/2005 fastsat maksimalgrænseværdier for guazatin.

(2) Den Europæiske Fødevaresikkerhedsautoritet (i det følgende benævnt »autoriteten«) afgav i overensstemmelse med artikel 12, stk. 1, i forordning (EF) nr. 396/2005 en begrundet udtalelse om de gældende maksimalgrænseværdier for guazatin (2). Alle eksisterende godkendelser af plantebeskyttelsesmidler, der indeholder aktivstoffet guazatin, er blevet kaldt tilbage. Der er ikke rapporteret om importtolerancer på EU-plan, og der forelå heller ikke Codex-maksimalgrænseværdier. På grund af mangel på oplysninger om specifikke former for godt landmandskab, der ville kunne anvendes til en vurdering af risikoen for forbrugerne, konkluderede autoriteten, at en værdi på 0,05 mg/kg giver de europæiske forbrugere et tilfredsstillende beskyttelsesniveau. Maksimalgrænseværdierne bør derfor sættes til bestemmelsesgrænsen. Definitionen på restkoncentration bør også ændres.

(3) Belgien har desuden anført, at de gældende maksimalgrænseværdier for guazatin i grapefrugter og appelsiner kan give anledning til bekymring for forbrugerbeskyttelsen. Navnlig kan det under hensyntagen til en forarbejdningsfaktor for citrusfrugter selv efter en detaljeret risikovurdering ikke udelukkes, at der er en akut risiko for forbrugerne. Europa-Kommissionen og de medlemsstater, der er repræsenteret i Den Stående Komité for Planter, Dyr, Fødevarer og Foder, anså det for en passende risikohåndteringsbeslutning at reducere maksimalgrænseværdierne til et niveau, der har vist sig at være sikkert for de europæiske forbrugere.

(4) Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af guazatin på citrusfrugter. I overensstemmelse med artikel 8 i forordning (EF) nr. 396/2005 har de berørte medlemsstater evalueret ansøgningen, og evalueringsrapporten er sendt til Kommissionen. Autoriteten har vurderet ansøgningen og evalueringsrapporten, idet den især undersøgte risiciene for forbrugerne og, hvor det var relevant, for dyr, og afgav en begrundet udtalelse om de foreslåede maksimalgrænseværdier (3). Den sendte udtalelsen til Kommissionen og medlemsstaterne og offentliggjorde den. Den konkluderede i udtalelsen, at den ikke anbefaler at anvende de foreslåede maksimalgrænseværdier, da der ikke foreligger tilstrækkelige data til at udelukke en risiko for de europæiske forbrugere.

(5) Ansøgeren anmodede om en administrativ prøvelse af autoritetens begrundede udtalelse i henhold til artikel 13 i forordning (EF) nr. 396/2005. Denne prøvelse ledte til den konklusion, at der ikke kunne konstateres nogen væsentlige fejl eller åbenbare fejlskøn, som autoriteten skulle have begået.

(6) På baggrund af autoritetens begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(7) Forordning (EF) nr. 396/2005 bør derfor ændres i overensstemmelse hermed.

(8) For at sikre, at produkter kan markedsføres, forarbejdes og forbruges normalt, bør der ved nærværende forordning fastsættes overgangsforanstaltninger for produkter, der er produceret lovligt inden ændringen af maksimalgrænseværdierne, og for hvilke der foreligger data, der viser, at der er opretholdt et højt forbrugerbeskyttelsesniveau.

(9) Der bør med de overgangsforanstaltninger, der fastlægges ved nærværende forordning, tages hensyn til betænkelighederne vedrørende forbrugerbeskyttelsen ved de eksisterende maksimalgrænseværdier for guazatin i grapefrugter og appelsiner.

(10) Før de ændrede maksimalgrænseværdier træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, som ændringen af maksimalgrænseværdierne medfører.

(11) Unionens handelspartnere er i Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.

(12) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag III og V til forordning (EF) nr. 396/2005 ændres som angivet i bilaget til nærværende forordning.

Artikel 2

For så vidt angår guazatin finder forordning (EF) nr. 396/2005 fortsat anvendelse i den ordlyd, den havde, før den blev ændret ved nærværende forordning, på alle produkter, der er produceret lovligt inden den 13. maj 2016, bortset fra grapefrugter og appelsiner.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes dog fra den 13. maj 2016.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 21. oktober 2015. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) Den Europæiske Fødevaresikkerhedsautoritet, Reasoned opinion on the review of the existing maximum residue levels (MRLs) for guazatine according to Article 12 of Regulation (EC) No 396/2005. EFSA Journal 2013;11(5):3239 [20 sider].

(3) Den Europæiske Fødevaresikkerhedsautoritet, Reasoned opinion on the modification of the existing MRL for guazatine in citrus fruits. EFSA Journal 2014;12(8):3818 [29 sider].